Ժորժէթ Աւագեան

**Ժորժէթ Աւագեան** երուսաղէմահայ ազգային-հասարակական գործիչ, Երուսաղէմի Հայ Դատի յանձնախումբի ատենապետ, մանկավարժ, լեզուաբան եւ պատմաբան: Աւագեան կը տիրապետէր հայերէնին, արաբերէնին, անգլերէնին, եբրայերէնին, թրքերէնին (օսմանեան եւ ժամանակակից) եւ ֆրանսերէնին:

## Կենսագրութիւն

Ժորժէթ Աւագեան ծնած է 6 Դեկտեմբեր 1938-ին, Պաղեստինի Ռամի գիւղը: Ան աւարտած է տեղւոյն երկրորդական վարժարանը: 1960-ին աւարտած է Երուսաղէմի Եբրայական համալսարանը՝ ստանալով Պսակաւոր արուեստից վկայականը՝ կրթութեան կառավարում եւ կրթական հոգեբանութիւն մասնագիտութեամբ: 1966-ին ստացած է նոյն համալսարանէն Պսակաւոր արուեստից աստիճանը՝ մասնագիտութեամբ  արաբերէնի եւ արաբ գրականութեան ու ընդհանուր եւ Միջին Արեւելքի պատմութեան մէջ։ 1972-ին աւարտած է Եբրայական համալսարանի դասական արաբերէն բաժինը՝ ստանալով մագիստրոսի վկայականը:

1976-1977, վերապատրաստման ծրագիրով մեկնած է Միացեալ Նահանգներ եւ ուսանած «Հարվըրտ» համալսարանի Կրթութիւն եւ կրթութեան կառավարում ճիւղը:

1990-ին ստացած է Եբրայական համալսարանի Միջին Արեւելքի պատմութեան բաժինի դոկտորի կոչումը:

## Ուսուցչական եւ դասախօսական ասպարէզ

Ժորժէթ Աւագեան աշխատանքային իր գործունէութիւնը սկսած է 1957-ին՝ 18 տարեկանին, իբրեւ ուսուցիչ: Տարի մը ետք ան նշանակուած է դպրոցի տնօրէնի պաշտօնին, զոր վարեց մինչեւ 2003:

1982-2003, ան դասախօսած է Հայֆայի համալսարանի Միջին Արեւելքի պատմութեան բաժինին մէջ։ Դասախօսած է նաեւ Իսրայէլի տարբեր քոլեճներու մէջ:

## Կրթութեան նախարարութեան յանձնաժողովներու մասնակից

Ժորժէթ Աւագեան քանի մը անգամ ընդգրկուած է Իսրայէլի կրթութեան նախարարութեան արաբական եւ հրէական դպրոցներու ուսումնական ծրագիրներու պատրաստման յանձնաժողովներուն մէջ եւ յաճախ ներկայացուցած է Իսրայէլի պետութիւնը՝ նախագահելով արտասահման գործուղուած բազմաթիւ պատուիրակութիւններու:

## Երուսաղէմի Հայ Դատի յանձնախումբի հիմնադիր

1974-ին Աբրահամ Սուրթուկեանի հետ հիմնադրած է Երուսաղէմի Հայ Դատի յանձնախումբը:

1985էն կը զբաղեցնէր Երուսաղէմի Հայ Դատի գրասենեակի ատենապետի պաշտօնը:

## ՀՅԴ Երուսաղէմի կոմիտէի անդամ
1991-էն Ժորժէթ Աւագեան անդամակցած է ՀՅԴ կուսակցութեան: 1995էն սկսեալ եղած է ՀՅԴ Երուսաղէմի կոմիտէի անդամ: 
Ան յաճախ ներկայացուցած է ՀՅԴ Իսրայէլի շրջանը եւ Երուսաղէմի Հայ Դատի գրասենեակը Հայաստանի եւ արտերկրի մէջ կազմակերպուած ժողովներուն եւ համագումարներուն:

## Անդամակցութիւն քաղաքացիական եւ հասարակական կազմակերպութիւններու եւ քաղաքական կուսակցութիւններու

Ժորժէթ Աւագեան կ՛անդամակցէր նաեւ տեղական հրէական եւ պաղեստինեան շարք մը քաղաքացիական եւ հասարակական կազմակերպութիւններու: Ժորժէթ Աւագեանի՝ Իսրայէլի Մերեց կուսակցութեան եւ այլ քաղաքական կուսակցութիւններու հետ գործակցութեան իբրեւ արդիւնք՝ վերջին տարիներուն քանի մը անգամ Հայոց Ցեղասպանութեան ճանաչման հարցը դրուեցաւ Իսրայէլի Քնեսեթի օրակարգին վրայ:

## Խորհրդային Հայաստանի Գերագոյն Խորհուրդի շքանշանի եւ պատուոգիր

1988-ին Սպիտակի աւերիչ երկրաշարժէն ետք ան ուղեկցած է Իսրայէլէն օգնութեան ժամանած մասնագիտական խումբին եւ տեղւոյն վրայ համակարգած իսրայէլեան մարդասիրական օգնութեան աշխատանքները: Իր օժանդակութիւնը շարունակած է նաեւ Իսրայէլի մէջ, շուրջ 70 անդամալոյծ վիրաւորներու բուժման եւ վերականգնողական աշխատանքներուն, որուն համար արժանացած է Խորհրդային Հայաստանի Գերագոյն Խորհուրդի շքանշանին եւ պատուոգիրին:

## Ժորժէթ Աւագեանին շնորհուած է Հայաստանի անձնագիր

1988-1994, Ժորժէթ Աւագեան նշանակալիօրէն օժանդակութիւն ցուցաբերած է Արցախեան հերոսամարտին՝ կազմակերպելով դրամահաւաքներ: Հայրենանուէր իր գործունէութեան համար 2005-ին անոր շնորհուած է Հայաստանի անձնագիր:

## Պարգեւատրուած է Հայաստանի սփիւռքի նախարարութեան ոսկի մետալով
Հայաստան-Սփիւռք գործակցութեան նշանակալի ծառայութիւններ մատուցելու, Հայաստանի եւ Սփիւռքի միջեւ, Սփիւռքի զանազան համայնքներու միջեւ կապերու ամրապնդման գործին մէջ ներդրում ունենալուն, նոր սերունդին եւ երիտասարդութեան ուսուցման ու հայեցի դաստիարակութեան գործին մէջ ձեռք բերած յաջողութիւններուն, ազգային-հասարակական գործունէութիւն ծաւալելուն, ինչպէս նաեւ հայապահպանման գործին մէջ մեծ աւանդ ունենալուն համար, Ժորժէթ Աւագեան 2017-ին պարգեւատրուած է Հայաստանի սփիւռքի նախարարութեան ոսկի մետալով:

1988-1994-ներուն Ժորժէթ Աւագեան իր նշանակալի օժանդակութիւնը բերած է Արցախեան հերոսամարտին` կազմակերպելով դրամահաւաք եւ նուիրատուութիւններ:

## Ծանօթագրութիւններ

## Աղբիւրներ

* Մահացաւ Երուսաղէմի Հայ Դատի Գրասենեակի Ղեկավար Ժորժէթ Աւագեան
* Կեանքէն Հեռացած է Երուսաղէմի Հայ Դատի Գրասենեակի Ղեկավար Ժորժեթ Աւագեանը 
* Մահացած է Երուսաղէմի Հայ Դատի Գրասենեակի Ղեկավար Ժորժեթ Աւագեանը
* Զուիցերիա. Հայ Դատի Պահանջատիրութեան Եւ Սփիւռքահայ Կնոջ Դերին Անդրադարձ` Զուիցերիոյ Հայ Օգնութեան Միութեան Կազմակերպութեամբ
* «Հայը` Հայերէն Խօսողն Է, Հայու Ոգին Ու Քրիստոնէութիւնը Պահողը». Ժորժէթ Աւագեան
* է Երուսաղէմի Հայ Դատի Գրասենեակի Երկարամեայ Ղեկավար Ժորժեթ Աւագեանը

Ստորոգութիւն:1938 ծնունդներ
Ստորոգութիւն:Պաղեստինի Ռամի գիւղը ծնածներ
Ստորոգութիւն:2019 մահեր
Ստորոգութիւն:Մանկավարժներ
Ստորոգութիւն:Լեզուաբաններ
Ստորոգութիւն:Պատմաբաններ
Ստորոգութիւն:Երուսաղէմի Հայ Դատի յանձնախումբի ատենապետներ
Ստորոգութիւն:Հայ հրապարակագիրներ
Ստորոգութիւն:Ազգային-հասարակական գործիչներ